Óeirðir brutust út í Haag í Hollandi í nótt á mótmælum gegn hertum takmörkunum vegna covid-faraldursins. Þar íhuga stjórnvöld hertari aðgerðir sem beinast gegn óbólusettum.
Óeirðaseggir hentu grjóti og flugeldum að lögreglu og kveiktu i reiðhjólum. Neyðarástandi var lýst yfir í borginni og sjö, hið minnsta, voru handteknir. Hálfgert útgöngubann er í gildi í landinu, börum og veitingastöðum skal loka klukkan átta á kvöldin og áhorfendur eru ekki leyfðir á íþróttaviðburðum. Í bíðgerð er að takmarka aðgengi óbólusettra að ýmsum stöðum, og eru þær hugmyndir mjög umdeildar. Þegar er í gildi covid-passi sem sýna þarf á ýmsum stöðum en óbólusettir hafa getað nýtt hann með því að sýna fram á neikvæða niðurstöðu úr covid-prófi.
Aldrei hafa greinst eins mörg smit í Hollandi og síðustu daga. Smit á hverja hundrað þúsund íbúa síðustu sjö daga eru um sexhundruð og áttatíu.
Óeirðir hafa brotist út í landinu tvö kvöld í röð. Í fyrrakvöld sauð upp í Rotterdam í mótmælum gegn sóttvarnaaðgerðum. Greint var frá því í gær að lögregla hafi skotið viðvörunarskotum sem hæfðu tvo en nú hefur verið tilkynnt að þrír hafi særst og séu allir á spítala.
Víða í Hollandi voru einnig friðsamleg mótmæli um helgina. Þá mótmæltu þúsundir hertum takmörkunum um helgina í Austurríki, Króatíu og á Ítalíu.
Óeirðir brutust út í hollensku borginni Haag í nótt þegar fólk mótmælti hertum takmörkunum vega faraldursins. Alþjóðaheilbrigðisstofnunin lýsir þungum áhyggjum af stöðu faraldursins í Evrópu. 